ANAN คงเป้ายอดขาย Q2/60 โต 25% เตรียมออกหุ้นกู้ 1 พันลบ.ใน Q3/60
ANAN คงเป้ายอดขาย Q2/60 โต 25% จาก Q1/60 เตรียมออกหุ้นกู้ 1 พันลบ.ใน Q3/60
7 มิ.ย. 2560

นายจอร์น เลสลี่ มิลลาร์ ประธานเจ้าหน้าที่สายงานพัฒนากลยุทธ์ บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า บริษัทคาดยอดขายในไตรมาส 2/60 จะเติบโตราว 25% มาอยู่ที่ 7,300 ล้านบาท จากไตรมาส 1/60 จากการเปิดตัวโครงการใหม่เพิ่มอีกจำนวน 7 โครงการ มูลค่ารวม 22,700 ล้านบาท แบ่งเป็นคอนโดมิเนียม 5 โครงการ และแนวราบ 2 โครงการ โดยบริษัทมีความมั่นใจในศักยภาพของทำเล อย่างพระราม 9, อนุสาวรีย์ และทองหล่อ เป็นต้น จากไตรมาสแรก มีการเปิดตัวโครงการไปแล้วราว 3 โครงการ ประกอบด้วย คอนโดมิเนียมใหม่ 2 โครงการ และโครงการแนวราบ 1 โครงการ มูลค่าโครงการรวมกว่า 3,500 ล้านบาท
ทั้งนี้ บริษัทยังคงเป้าหมายยอดขายปีนี้ไว้ที่ 31,000 ล้านบาท และยอดโอนไว้ที่ 25,000 ล้านบาท จากปัจจุบันมียอดขายรอโอน (Backlog) อยู่ที่ 42,500 ล้านบาท โดยจะสามารถรับรู้ยอดโอนมากที่สุดในช่วงไตรมาส 4/60 ที่คาดจะมีการโอนราว 15,345 ล้านบาท ขณะที่แผนการเปิดโครงการใหม่ในปีนี้ยังคงมั่นใจว่าจะทำได้ตามเดิมที่ 17 โครงการ มูลค่ารวม 42,823 ล้านบาท แบ่งเป็น คอนโดมิเนียม 12 โครงการ มูลค่าราว 37,340 ล้านบาท และแนวราบ 5 โครงการ มูลค่าราว 5,483 ล้านบาท อีกทั้งวางงบซื้อที่ดินเพื่อรองรับการพัฒนาโครงการใหม่ทั้งคอนโดมิเนียม และแนวราบ อีกราว 13,500 ล้านบาท
สำหรับแผน 5 ปี (59-63) บริษัทฯ ยังคงเป้าหมายการโอนไว้ตามเดิม โดยในปีนี้จะมีการโอนเติบโตมาที่ 25,000 ล้านบาท ,ปี 61 จะเติบโตราว 69% หรือเป็น 42,357 ล้านบาท ,ปี 62 จะเติบโตได้ราว 14% หรือเป็น 48,497 ล้านบาท และในปี 63 จะเติบโตราว 20% หรือเป็น 58,187 ล้านบาท
นอกจากนี้บริษัทฯ ยังมีแผนออกหุ้นกู้ มูลค่า 1,000 ล้านบาท ในช่วงไตรมาส 3/60 เพื่อทดแทนหุ้นกู้ที่จะครบกำหนดในช่วงเดือนต.ค.นี้
“เรายังคงเป้าหมายยอดขาย และยอดโอน ไว้ตามเดิม โดยปีนี้จะมีการเปิดตัวโครงการใหม่จำนวน 17 โครงการ แบ่งเป็นในไตรมาสแรกที่เปิดตัวไปแล้ว 3 โครงการ ไตรมาสสองเตรียมเปิดอีก 7 โครงการ และในไตรมาส 3 จะเปิดเพิ่มอีก 4 โครงการ รวมถึงในไตรมาส 4 จะเปิดจำนวน 3 โครงการ ซึ่งคาดจะสามารถรับรู้ยอดโอนมากที่สุดได้ในช่วงไตรมาส 4 นี้ ขณะที่ปัจจุบันบริษัทฯ มีสต็อกเหลือขายเพียง 0.68% และมียอดปฎิเสธสินเชื่อที่ต่ำเพียง 8.4% ทำให้มีความเชื่อมั่นว่าจะสามารถขายโครงการได้ตามเป้าหมาย”  ประธานเจ้าหน้าที่สายงานพัฒนากลยุทธ์ ANAN กล่าว